CELEX: 
Language: el
Date: 2019-08-08 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΟΔΗΓΙΑ (EE) …/… ΤΗΣ ΕΠΙΤΡΟΠΗΣ για την τροποποίηση, προς τον σκοπό της προσαρμογής στην επιστημονική και τεχνική πρόοδο, του παραρτήματος III της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου όσον αφορά εξαίρεση για τη χρήση φθαλικού δις-(2-αιθυλεξυλίου) (DEHP) σε ορισμένα εξαρτήματα από καουτσούκ για χρήση σε συστήματα κινητήρων

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η παρούσα κατ’ εξουσιοδότηση οδηγία της Επιτροπής τροποποιεί, για τους σκοπούς της προσαρμογής στην τεχνική πρόοδο, το παράρτημα ΙΙΙ της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου για τον περιορισμό της χρήσης ορισμένων επικίνδυνων ουσιών σε ηλεκτρικό και ηλεκτρονικό εξοπλισμό (αναδιατύπωση)
                  1
                (RoHS 2) όσον αφορά εξαίρεση για ειδικές εφαρμογές που περιέχουν φθαλικό δι(2-αιθυλοεξυλο) εστέρα (DEHP).
            
            
               Η οδηγία RoHS 2 περιορίζει τη χρήση ορισμένων επικίνδυνων ουσιών σε ηλεκτρικό και ηλεκτρονικό εξοπλισμό, όπως προβλέπεται στο άρθρο 4. Η εν λόγω πράξη τέθηκε σε ισχύ στις 21 Ιουλίου 2011.
            
            
               Οι ουσίες που υπόκεινται σε περιορισμό απαριθμούνται στο παράρτημα II της οδηγίας RoHS 2. Ενώ ο περιορισμός του μολύβδου, του υδραργύρου, του καδμίου, του εξασθενούς χρωμίου, των πολυβρωμοδιφαινυλίων και των πολυβρωμοδιφαινυλαιθέρων τελεί ήδη σε ισχύ, ο περιορισμός του φθαλικού δις-(2αιθυλεξυλίου) (DEHP), του φθαλικού βενζυλίου βουτυλίου (BBP), του φθαλικού διβουτυλίου (DBP) και του φθαλικού διισοβουτυλίου (DIBP) θα τεθεί σε ισχύ από την 22α Ιουλίου 2019 ή μεταγενέστερα. Τα παραρτήματα III και IV της οδηγίας RoHS 2 παραθέτουν τα υλικά και τα κατασκευαστικά στοιχεία ηλεκτρικού και ηλεκτρονικού εξοπλισμού («ΗΗΕ») για ειδικές εφαρμογές οι οποίες εξαιρούνται από τον περιορισμό χρήσης ουσιών του άρθρου 4 παράγραφος 1 της οδηγίας RoHS 2.
            
            
               Το άρθρο 5 περιέχει διατάξεις για την προσαρμογή των παραρτημάτων III και IV στην επιστημονική και τεχνική πρόοδο (προσθήκη, ανανέωση, τροποποιήσεις και ανάκληση εξαιρέσεων). Σύμφωνα με το άρθρο 5 παράγραφος 1 στοιχείο α), στα παραρτήματα III και IV προστίθενται εξαιρέσεις μόνον εφόσον η προσθήκη δεν αποδυναμώνει την προστασία του περιβάλλοντος και της υγείας που παρέχεται από τον κανονισμό (ΕΚ) αριθ. 1907/2006
                  2
                και εφόσον συντρέχει μια από τις ακόλουθες προϋποθέσεις: είναι επιστημονικώς ή τεχνικώς ανέφικτη η εξάλειψη ή υποκατάστασή τους μέσω αλλαγών στον σχεδιασμό ή με υλικά και κατασκευαστικά στοιχεία που δεν απαιτούν τη χρησιμοποίηση υλικών ή ουσιών που αναφέρονται στο παράρτημα II· δεν διασφαλίζεται η αξιοπιστία των υποκατάστατων· ή οι συνολικές αρνητικές επιπτώσεις της υποκατάστασης για το περιβάλλον, την υγεία και την ασφάλεια των καταναλωτών ενδέχεται να είναι σημαντικότερες από τα συνολικά οφέλη της για το περιβάλλον, την υγεία και την ασφάλεια των καταναλωτών.
            
            
               Επιπροσθέτως, το άρθρο 5 παράγραφος 1 προβλέπει ότι η Ευρωπαϊκή Επιτροπή (η «Επιτροπή») περιλαμβάνει στους καταλόγους των παραρτημάτων III και ΙV υλικά και κατασκευαστικά στοιχεία ΗΗΕ για ειδικές εφαρμογές μέσω κατ’ εξουσιοδότηση πράξεων σύμφωνα με το άρθρο 20. Το άρθρο 5 παράγραφος 3 και το παράρτημα V καθορίζουν τη διαδικασία υποβολής αίτησης για τη χορήγηση, την ανανέωση ή την ανάκληση εξαίρεσης.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Μετά τη δημοσίευση της οδηγίας RoHS 2, η Επιτροπή έχει λάβει πολλά αιτήματα
                  3
                από οικονομικούς φορείς, σύμφωνα με τις διατάξεις του άρθρου 5 παράγραφος 3 και του παραρτήματος V, τόσο για τη χορήγηση νέων εξαιρέσεων όσο και για την ανανέωση υφιστάμενων εξαιρέσεων.
            
            
               Η Επιτροπή έλαβε αίτηση για νέα εξαίρεση στο παράρτημα III για τη χρήση του DEHP σε εξαρτήματα από ελαστικό όπως π.χ. στεγανωτικούς δακτυλίους "Ο", σφραγίδες, αποσβεστήρες κραδασμών, παρεμβύσματα, εύκαμπτους σωλήνες, πλέγματα και καπάκια-βύσματα που χρησιμοποιούνται σε συστήματα κινητήρα, συμπεριλαμβανομένων των εξατμίσεων και των στροβιλοσυμπιεστών τα οποία είναι σχεδιασμένα για χρήση σε εξοπλισμό που δεν προορίζεται αποκλειστικά για χρήση από τους καταναλωτές στις 29 Ιουνίου 2017 (αίτηση αριθ. 2017-6). Η εξαίρεση ζητήθηκε για την κατηγορία 11
                  4
               . 
            
            
               Η Επιτροπή, προκειμένου να αξιολογήσει την αίτηση εξαίρεσης, διεξήγαγε μελέτη για να διενεργηθεί η απαιτούμενη τεχνική και επιστημονική αξιολόγηση, καθώς και διαδικτυακή ανοιχτή διαβούλευση διάρκειας έξι εβδομάδων με τα ενδιαφερόμενα μέρη
                  5
                σχετικά με την αίτηση. Ελήφθη μια συνεισφορά κατά τη διάρκεια της διαβούλευσης με τους ενδιαφερομένους. 
            
            
               Η τελική έκθεση που περιέχει την αξιολόγηση της αίτησης έχει δημοσιευτεί
                  6
               · οι ενδιαφερόμενοι ενημερώθηκαν σχετικά.
            
            
               Στη συνέχεια, η Επιτροπή ζήτησε τη γνώμη της ομάδας εμπειρογνωμόνων των κρατών μελών για τις κατ’ εξουσιοδότηση πράξεις βάσει της οδηγίας RoHS 2 κατά τη διάρκεια συνάντησης εμπειρογνωμόνων στις 29 Οκτωβρίου 2018. Οι εμπειρογνώμονες συμφώνησαν με την υποβληθείσα πρόταση, με τη μεγάλη πλειοψηφία να απέχει από την ψηφοφορία. Σύμφωνα με τις κατευθυντήριες γραμμές για τη βελτίωση της νομοθεσίας, το σχέδιο της κατ’ εξουσιοδότηση οδηγίας δημοσιεύτηκε στην δικτυακή πύλη για τη βελτίωση της νομοθεσίας για τέσσερις εβδομάδες, για υποβολή σχολίων από το κοινό. Δεν υποβλήθηκε κανένα σχόλιο. Όλες οι ενέργειες που απαιτούνται για εξαιρέσεις από τον περιορισμό χρήσης ουσιών σύμφωνα με το άρθρο 5 παράγραφοι 3 έως 7 έχουν πραγματοποιηθεί.
                  7
                Το Συμβούλιο και το Ευρωπαϊκό Κοινοβούλιο ενημερώθηκαν σχετικά με όλες τις δραστηριότητες.
            
            
               Η τελική έκθεση επισήμανε ιδίως τις ακόλουθες τεχνικές πληροφορίες και την ακόλουθη αξιολόγηση:
            
            
               ·Το DEHP προστίθεται ως πλαστικοποιητής σε υλικό καουτσούκ προκειμένου να παρέχεται ευελιξία. Τα εξαρτήματα από καουτσούκ χρησιμοποιούνται ως εύκαμπτες συνδέσεις ανάμεσα σε κομμάτια συστημάτων του κινητήρα και εξασφαλίζουν την πρόληψη διαρροής, τη στεγανοποίηση εξαρτημάτων του κινητήρα και την προστασίας από κραδασμούς ή ακαθαρσίες και υγρά κατά τη μακρά διάρκειας ζωής των κινητήρων.
            
            
               ·Παρόλο που η αντικατάσταση του DEHP είναι κατ’ αρχήν επιστημονικά και τεχνικά βιώσιμη σε ορισμένα εξαρτήματα από καουτσούκ, η αξιοπιστία αυτών των εναλλακτικών λύσεων πρέπει να διασφαλίζεται για τις συγκεκριμένες χρήσεις στα συστήματα κινητήρα που εμπίπτουν στο πεδίο εφαρμογής της αιτηθείσας εξαίρεσης, όπου απαιτείται μεγάλη διάρκεια ζωής και ειδικές απαιτήσεις όπως η αντοχή σε οποιοδήποτε υλικό επαφής (π.χ. καύσιμα, λιπαντικά έλαια, ψυκτικές υγρές, αέρια, ακαθαρσίες), θερμοκρασία και κραδασμοί.
            
            
               Από τα αποτελέσματα της αξιολόγησης για την κατηγορία 11 προκύπτει ότι η εν λόγω εξαίρεση δεν θα αποδυναμώσει την προστασία του περιβάλλοντος και της υγείας που παρέχεται από τον κανονισμό (ΕΚ) αριθ. 1907/2006 (REACH), σύμφωνα με το άρθρο 5 της οδηγίας 2011/65/ΕΕ. Επιπλέον, τουλάχιστον ένα από τα σχετικά κριτήρια που προσδιορίζονται στο άρθρο 5 παράγραφος 1 στοιχείο α) πληρούται με το αίτημα εξαίρεσης: Δεδομένου ότι, για τις οικείες εφαρμογές, δεν υπάρχουν διαθέσιμες αξιόπιστες εναλλακτικές λύσεις σήμερα ούτε είναι πιθανόν να κυκλοφορήσουν σύντομα στην αγορά, η χορήγηση της εξαίρεσης με τη μέγιστη περίοδο ισχύος πέντε ετών, αρχής γενομένης από την 22α Ιουλίου 2019
                  8
               , είναι δικαιολογημένη. Δεδομένου ότι δεν υπάρχουν ακόμη διαθέσιμα αξιόπιστα υποκατάστατα, δεν πρέπει να αναμένονται αρνητικές κοινωνικοοικονομικές επιπτώσεις από την υποκατάσταση για την εν λόγω περίοδο. Η χορηγούμενη περίοδος ισχύος δεν αναμένεται να έχει αρνητικές επιπτώσεις στην καινοτομία. 
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η κατ’ εξουσιοδότηση οδηγία προβλέπει εξαίρεση από τους περιορισμούς του άρθρου 4 παράγραφος 1 για τη χρήση DEHP σε ειδικές εφαρμογές, η οποία θα καταχωριστεί στο παράρτημα III της οδηγίας 2011/65/EΕ.
            
         
         
            
               Η πράξη είναι κατ’ εξουσιοδότηση οδηγία, όπως ορίζει η οδηγία 2011/65/ΕΕ, και, ειδικότερα, πληροί τις σχετικές απαιτήσεις του άρθρου 5 παράγραφος 1 στοιχείο α) της εν λόγω οδηγίας.
            
            
               Σκοπός της κατ’ εξουσιοδότηση οδηγίας είναι, αφενός, η συμβολή στην προστασία της ανθρώπινης υγείας και του περιβάλλοντος, και, αφετέρου, η προσέγγιση των διατάξεων για τη λειτουργία της εσωτερικής αγοράς στον τομέα του ηλεκτρικού και ηλεκτρονικού εξοπλισμού· προς τούτο επιτρέπει τη χρήση κατά τα άλλα απαγορευμένων ουσιών για ειδικές εφαρμογές, σύμφωνα με τις διατάξεις και υπό τους όρους της οδηγίας RoHS 2 και με τη διαδικασία που αυτή προβλέπει για την προσαρμογή των παραρτημάτων III και IV στην επιστημονική και τεχνική πρόοδο.
            
            
               Σύμφωνα με την αρχή της αναλογικότητας, το μέτρο δεν υπερβαίνει τα αναγκαία για την επίτευξη του στόχου του.
            
            
               Η πρόταση δεν έχει επιπτώσεις στον προϋπολογισμό της ΕΕ.
            
            
            
               ΚΑΤ’ ΕΞΟΥΣΙΟΔΟΤΗΣΗ ΟΔΗΓΙΑ (EE) …/… ΤΗΣ ΕΠΙΤΡΟΠΗΣ
            
            
               της 8.8.2019
            
            
               για την τροποποίηση, προς τον σκοπό της προσαρμογής στην επιστημονική και τεχνική πρόοδο, του παραρτήματος III της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου όσον αφορά εξαίρεση για τη χρήση φθαλικού δις-(2-αιθυλεξυλίου) (DEHP) σε ορισμένα εξαρτήματα από καουτσούκ για χρήση σε συστήματα κινητήρων
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη την οδηγία 2011/65/ΕΕ του Ευρωπαϊκού Κοινοβουλίου και του Συμβουλίου, της 8ης Ιουνίου 2011, για τον περιορισμό της χρήσης ορισμένων επικίνδυνων ουσιών σε ηλεκτρικό και ηλεκτρονικό εξοπλισμό
                  9
               , και ιδίως το άρθρο 5 παράγραφος 1 στοιχείο α),
            
            
               Εκτιμώντας τα ακόλουθα:
            
            
               (1)
                     Η οδηγία 2011/65/ΕΕ επιβάλλει στα κράτη μέλη να διασφαλίζουν ότι ο ηλεκτρικός και ηλεκτρονικός εξοπλισμός που διατίθεται στην αγορά δεν περιέχει τις επικίνδυνες ουσίες που παρατίθενται στο παράρτημα II της εν λόγω οδηγίας. Η απαίτηση αυτή δεν ισχύει για τις εφαρμογές που παρατίθενται στο παράρτημα III της οδηγίας 2011/65/ΕΕ.
            
            
               (2)
                     Οι διαφορετικές κατηγορίες του ηλεκτρικού και ηλεκτρονικού εξοπλισμού στις οποίες εφαρμόζεται η οδηγία 2011/65/ΕΕ παρατίθενται στο παράρτημα I της εν λόγω οδηγίας.
            
            
               (3)
                     Ο φθαλικός δι(2-αιθυλοεξυλο) εστέρας (DEHP) είναι ουσία υποκείμενη σε περιορισμό και περιλαμβάνεται στο παράρτημα II της οδηγίας 2011/65/ΕΕ. Η Επιτροπή έλαβε αίτηση στις 29 Ιουνίου 2017, η οποία υπεβλήθη σύμφωνα με το άρθρο 5 παράγραφος 3 της οδηγίας 2011/65/ΕΕ για εξαίρεση στο παράρτημα III της εν λόγω οδηγίας για τη χρήση του DEHP σε εξαρτήματα από ελαστικό όπως π.χ. στεγανωτικούς δακτυλίους "Ο", σφραγίδες, αποσβεστήρες κραδασμών, παρεμβύσματα, εύκαμπτους σωλήνες, πλέγματα και καπάκια-βύσματα που χρησιμοποιούνται σε συστήματα κινητήρα, συμπεριλαμβανομένων των εξατμίσεων και των στροβιλοσυμπιεστών τα οποία είναι σχεδιασμένα για χρήση σε εξοπλισμό που δεν προορίζεται αποκλειστικά για χρήση από τους καταναλωτές («η αιτούμενη εξαίρεση»).
            
            
               (4)
                     Η αξιολόγηση της αιτηθείσας εξαίρεσης περιλάμβανε διαβουλεύσεις με τα ενδιαφερόμενα μέρη σύμφωνα με το άρθρο 5 παράγραφος 7 της οδηγίας 2011/65/ΕΕ.
            
            
               (5)
                     Το DEHP προστίθεται ως πλαστικοποιητής σε υλικό καουτσούκ προκειμένου να παρέχεται ευελιξία. Τα εξαρτήματα από καουτσούκ χρησιμοποιούνται ως εύκαμπτες συνδέσεις ανάμεσα σε κομμάτια συστημάτων του κινητήρα και εξασφαλίζουν την πρόληψη διαρροής, τη στεγανοποίηση εξαρτημάτων του κινητήρα και την προστασίας από κραδασμούς ή ακαθαρσίες και υγρά κατά τη διάρκειας ζωής των κινητήρων.
            
            
               (6)
                     Επί του παρόντος, δεν υπάρχουν στην αγορά διαθέσιμες εναλλακτικές που να μην περιέχουν DEHP, οι οποίες θα μπορούσαν να παρέχουν επαρκές επίπεδο αξιοπιστίας για εφαρμογές σε κινητήρες όπου απαιτείται μεγάλη διάρκεια ζωής και ειδικές απαιτήσεις όπως η αντοχή σε οποιοδήποτε υλικό επαφής (π.χ. καύσιμα, λιπαντικά έλαια, ψυκτικές υγρές, αέρια, ακαθαρσίες), θερμοκρασία και κραδασμοί.
            
            
               (7)
                     Λόγω της έλλειψης αξιόπιστων εναλλακτικών λύσεων, η  υποκατάσταση ή εξάλειψη του DEHP παραμένει ανέφικτη από επιστημονικής και τεχνικής πλευράς για ορισμένα εξαρτήματα από καουτσούκ για χρήση σε συστήματα κινητήρων. Η αιτηθείσα εξαίρεση συνάδει με τον κανονισμό (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου
                  10
                και, συνεπώς, δεν αποδυναμώνει την προστασία του περιβάλλοντος και της υγείας που παρέχεται απ' αυτόν. 
            
         
         
            
               (8)
                     Ως εκ τούτου, κρίνεται σκόπιμο να χορηγηθεί η αιτηθείσα εξαίρεση, συμπεριλαμβάνοντας τις εφαρμογές που καλύπτονται από αυτήν στο παράρτημα III της οδηγία 2011/65/ΕΕ σε σχέση με τον ηλεκτρικό και ηλεκτρονικό εξοπλισμό της κατηγορίας 11 του παραρτήματος I της οδηγίας 2011/65/ΕΕ.
            
            
               (9)
                     Η εξαίρεση θα πρέπει να χορηγείται για τη μέγιστη περίοδο ισχύος 5 ετών, αρχής γενομένης από την 22α Ιουλίου 2019, σύμφωνα με το άρθρο 4 παράγραφος 3 και το άρθρο 5 παράγραφος 2 πρώτο εδάφιο της οδηγίας 2011/65/ΕΕ. Εάν ληφθούν υπόψη τα αποτελέσματα των συνεχιζόμενων προσπαθειών για την εξεύρεση αξιόπιστου υποκατάστατου, δεν είναι πιθανό η διάρκεια ισχύος της εξαίρεσης να έχει δυσμενείς επιπτώσεις στην καινοτομία. 
            
            
               (10)
                     Συνεπώς, η οδηγία 2011/65/ΕΕ θα πρέπει να τροποποιηθεί αναλόγως, 
            
            
            
               ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
            
            
               Άρθρο 1
            
            
               Το παράρτημα III της οδηγίας 2011/65/ΕΕ τροποποιείται σύμφωνα με το παράρτημα της παρούσας οδηγίας.
            
            
               Άρθρο 2
            
            
               1.Τα κράτη μέλη εγκρίνουν και δημοσιεύουν, το αργότερο την [τελευταία ημέρα του 5ου μήνα από την ημερομηνία έναρξης ισχύος της παρούσας οδηγίας], τις νομοθετικές, κανονιστικές και διοικητικές διατάξεις που είναι αναγκαίες για τη συμμόρφωση με την παρούσα οδηγία. Ανακοινώνουν αμέσως στην Επιτροπή το κείμενο των εν λόγω διατάξεων.
            
            
               Εφαρμόζουν τις διατάξεις αυτές από την [τελευταία ημέρα του 5ου μήνα από την ημερομηνία έναρξης ισχύος της παρούσας οδηγίας + 1 ημέρα].
            
            
               Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Οι λεπτομερείς διατάξεις για την αναφορά αυτή καθορίζονται από τα κράτη μέλη.
            
            
               2.Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
            
            
               Άρθρο 3
            
            
               Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
            
            
               Άρθρο 4
            
            
               Η παρούσα οδηγία απευθύνεται στα κράτη μέλη.
            
            
               Βρυξέλλες, 8.8.2019
            
            
               
                     Για την Επιτροπή
               
               
                     Πρόεδρος
                     Jean-Claude JUNCKER
               
            
         
         
            
                  
                     (1)
                  
                        ΕΕ L 174 της 1.7.2011, σ. 88.
               
               
                  
                     (2)
                  
                        ΕΕ L 396 της 30.12.2006, σ. 1.
               
               
                  
                     (3)
                  
                        Ο κατάλογος είναι διαθέσιμος στη διεύθυνση: 
                  http://ec.europa.eu/environment/waste/rohs_eee/adaptation_en.htm
               
               
                  
                     (4)
                  
                        Οι κατηγορίες που απαριθμούνται στο παράρτημα I της οδηγίας 2011/65/ΕΕ είναι οι εξής: 1. Μεγάλες οικιακές συσκευές· 2. Μικρές οικιακές συσκευές· 3. Εξοπλισμός τεχνολογίας πληροφοριών και τηλεπικοινωνιών· 4. Καταναλωτικά είδη· 5. Είδη φωτισμού· 6. Ηλεκτρικά και ηλεκτρονικά εργαλεία· 7. Παιχνίδια και εξοπλισμός αναψυχής και αθλητισμού· 8. Ιατροτεχνολογικά προϊόντα· 9. Όργανα παρακολούθησης και ελέγχου, συμπεριλαμβανομένων των βιομηχανικών· 10. Αυτόματοι διανομείς· 11. Άλλα είδη ΗΗΕ που δεν καλύπτονται από καμία από τις ανωτέρω κατηγορίες. 
               
               
                  
                     (5)
                  
                        
                  περίοδος διαβούλευσης
                  : από 20.10.2017 έως 01.12.2017.
               
               
                  
                     (6)
                  
                  
                        https://publications.europa.eu/en/publication-detail/-/publication/0814e920-4c55-11e9-a8ed-01aa75ed71a1/language-en
                  
               
               
                  
                     (7)
                  
                        Στον 
                  ιστότοπο της Επιτροπής
                   παρατίθεται ο κατάλογος των απαιτούμενων διοικητικών ενεργειών. Ενημέρωση για το στάδιο στο οποίο βρίσκεται η διαδικασία για κάθε σχέδιο κατ’ εξουσιοδότηση πράξης είναι διαθέσιμη στο διοργανικό μητρώο των κατ’ εξουσιοδότηση πράξεων, στη διεύθυνση 
                  https://webgate.ec.europa.eu/regdel/#/home
                  .
               
               
                  
                     (8)
                  
                        Οι περιορισμοί που προβλέπονται στην οδηγία 2011/65/ΕΕ θα τεθούν σε εφαρμογή για την κατηγορία 11 την 22α Ιουλίου 2019. Η περίοδος ισχύος της εξαίρεσης για την κατηγορία 11 καθορίζεται στο άρθρο 5 παράγραφος 2 της εν λόγω οδηγίας.
               
               
                  
                     (9)
                  
                        ΕΕ L 174 της 1.7.2011, σ. 88.
               
               
                  
                     (10)
                  
                        Κανονισμός (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώρηση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων (ΕΕ L 396 της 30.12.2006, σ. 1).
               
            
      
    ---documentbreak--- 
      
         
         
            
               ΠΑΡΑΡΤΗΜΑ
            
            
               Στο παράρτημα III της οδηγίας 2011/65/ΕΕ προστίθεται το ακόλουθο σημείο 43:
            
            
                     
                        «43
                     
                  
                  
                     
                        Φθαλικό δις(2-αιθυλεξύλιο) για εξαρτήματα από καουτσούκ σε συστήματα κινητήρων, σχεδιασμένα για χρήση σε εξοπλισμό που δεν προορίζεται αποκλειστικά για καταναλωτική χρήση και υπό τον όρο ότι κανένα πλαστικοποιημένο υλικό δεν έρχεται σε επαφή με ανθρώπινους βλεννογόνους ή σε παρατεταμένη επαφή με το ανθρώπινο δέρμα και η τιμή συγκέντρωσης του φθαλικού δις (2-αιθυλεξυλ) εστέρα δεν υπερβαίνει:
                     
                     
                        α) 30 % κατά βάρος καουτσούκ για 
                     
                     
                        (I)επιχρίσματα παρεμβύσματος· 
                     
                     
                        (II)παρεμβύσματα από συμπαγές καουτσούκ· ή 
                     
                     
                        (III) εξαρτήματα από καουτσούκ που περιλαμβάνονται σε συναρμολογήσεις τουλάχιστον τριών εξαρτημάτων με τη χρήση ηλεκτρικής, μηχανικής ή υδραυλικής ενέργειας για να εκτελέσουν εργασίες και τα οποία συνδέονται με τον κινητήρα. 
                     
                     
                        β) 10% κατά βάρος καουτσούκ για εξαρτήματα που περιέχουν καουτσούκ, τα οποία δεν αναφέρονται στο στοιχείο α).
                     
                     
                        Για τους σκοπούς της παρούσας καταχώρισης, «παρατεταμένη επαφή με το ανθρώπινο δέρμα» σημαίνει συνεχής επαφή διάρκειας άνω των 10 λεπτών ή διαλείπουσα επαφή για μια περίοδο 30 λεπτών, ημερησίως.
                     
                  
                  
                     
                        Ισχύει για την κατηγορία 11 και λήγει στις 21 Ιουλίου 2024.»